RO Jurnalul Oficial al Uniunii Europene C 148/20

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2009/C 148/11

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări

DOCUMENT UNIC

REGULAMENTUL (CE) NR. 510/2006 AL CONSILIULUI

„MELA DI VALTELLINA”

NR. CE: IT-PGI-0005-0574-28.11.2006

IGP ( X ) DOP ( )

1. Denumire:

„Mela di Valtellina”

2. Statul membru sau țara terță:

Italia

3. Descrierea produsului agricol sau alimentar:

3.1. Tipul produsului (anexa II):

Clasa 1.6. Fructe, legume și cereale proaspete sau prelucrate.

3.2. Descrierea produsului căruia i se aplică denumirea de la punctul 1:

Pentru producerea „Mela di Valtellina” se utilizează următoarele soiuri de fructe: „RED DELICIOUS” – „GOLDEN DELICIOUS” – „GALA”. În momentul introducerii lor pe piață, acesta prezintă următoarele caracteristici: merele RED DELICIOUS: epicarpul gros, ușor cerat, de un roșu aprins strălucitor, culoare care predomină pe mai mult de 80 % din suprafață, neted, fără rugozitate și grăsime, rezistent la manipulare. Formă tronconică prelungă cu cinci lobi și secțiune ecuatorială pentagonală. Calibru cu un diametru minim de 65 mm. Conținut minim de zahăr de peste 10°brix. Pulpa: albă cu un parfum de măr care variază de la mediu la foarte intens. Are arome intense de miere, iasomie și caisă. Este foarte crocantă și zemoasă. Prevalează gustul dulce, cu o oarecare aciditate și cu o aromă de intensitate medie. Fără gust amar. Fermitatea pulpei este mai mare sau egală cu 5 kg/cm2. Merele GOLDEN DELICIOUS se caracterizează prin: epicarpul ușor cerat, de culoare galbenă intensă la maturare, prezentând uneori o pată roz pe partea expusă la soare, existând câteodată posibilitatea de a căpăta rugozitate, sensibil la manipulare. Formă sferică sau tronconică prelungă, cu ușoare striații în secțiune transversală. Calibru cu diametru minim de 65 mm. Conținut minim de zahăr de peste 11,5°brix. Pulpa de culoare albă-crem, cu parfum intens de măr. Textura este destul de fermă, crocantă și zemoasă și aproape deloc făinoasă. Fructele sunt dulci, dar cu un anumit grad de aciditate, semn de prospețime a fructului. Aroma mărului este de intensitate medie-ridicată. Fără gust amar. Fermitatea pulpei este mai mare sau egală cu 52 kg/cm2. Merele GALA prezintă următoarele caracteristici: epicarpul roșu strălucitor, culoarea roșie predominantă extinzându-se cel puțin pe 30 % din suprafața unui măr Gala standard și pe 65 % din suprafața clonelor ameliorate. Forma tronconică scurtă, cu cinci lobi apicali destul de pronunțați. Calibru cu diametru minim de 65 mm. Conținut minim de zahăr de peste 11°brix. Pulpă albă-crem cu parfum de intensitate medie. Textura este destul de fermă, foarte zemoasă și deloc făinoasă. Gustul este dulce, ușor acid, cu o aromă plăcută de intensitate medie. Fără gust amar. Fermitatea pulpei este mai mare sau egală cu 52 kg/cm2. Pe piață sunt introduse fructele din categoriile de calitate „Extra” și „I”.

3.3. Materii prime (numai pentru produsele prelucrate):

—

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Operațiunile de producție trebuie să se efectueze în aria geografică identificată.

3.6. Norme specifice privind felierea, răzuirea, ambalarea etc.:

„Mela di Valtellina” este introdus pe piață ambalat în cutii alveolate, platouri de carton, cutii telescopice – casete din lemn, casete reutilizabile din material plastic, ambalaje sigilate conținând mai multe fructe (tăvi, cutii și săculețe).

3.7. Norme specifice privind etichetarea:

Cuvintele „Mela di Valtellina – Indicazione Geografica Protetta” sau acronimul său IGP trebuie să fie aplicate în mod clar și perfect lizibil, cu litere mai mari decât ale oricăror alte cuvinte prezente, pe ambalajele sigilate sau direct pe fructe. Acolo unde fructele sunt etichetate individual prin buline adezive, cel puțin 70 % din fructele prezente în ambalaj trebuie să aibă o astfel de etichetă. Dacă fructele nu sunt etichetate individual cu buline adezive, trebuie să se utilizeze ambalaje închise și sigilate. Sigla este reprezentată de cuvintele „Mela di Valtellina Indicazione Geografica Protetta”. Culorile folosite sunt următoarele: roșu (pantone red 032), verde (pantone 355) și negru (100 %). Caracterul de literă utilizat este „Futura Bold”.

4. Delimitare concisă a ariei geografice:

Aria de producție a „Mella di Valtellina” cuprinde teritoriile următoarelor comune din provincia Sondrio: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell′Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Menarola, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant′Agata, Traona, Tresivio, Verceia, Vervio, Villa di Chiavenna și Villa di Tirano.

5. Legătura cu aria geografică:

5.1. Specificitatea ariei geografice

Particularitatea zonei în care se produce „Mela di Valtellina” constă în expunerea deosebit de favorabilă a văii Valtellina. Această vale este orientată către est-vest. Este protejată la nord de Alpii Retici și la sud de pre-Alpii din Orobia. Clima este așadar foarte blândă, cu o ventilație specială datorată fenomenului Foen, un vând cald și uscat care produce creșteri de temperatură și scăderi ale umidității aerului. Valea se întinde la o altitudine care pornește de la 200 m și ajunge la 900 m deasupra nivelului mării; din acest motiv livezile se bucură de o bună expunere la lumină și de ventilație. Acestea sunt situate în special în conuri de origine aluvionară, caracterizate de prezența scheletului grosier, permeabile, în care stagnarea hidrică este practic inexistentă, iar reacția terenului este subacidă sau acidă.

5.2. Specificitatea produsului:

Analiza senzorială a evidențiat caracteristici comune celor trei soiuri ale denumirii „Mela di Valtellina”, respectiv pulpa fermă, compactă, crocantă și aromată. În special:

— soiul Gala are pulpa relativ compactă, foarte zemoasă și deloc făinoasă. Gustul este dulce, ușor acid, nu este amar, cu o aromă de intensitate medie;

— Golden Delicious se distinge prin textura sa relativ fermă, crocantă și zemoasă și deloc făinoasă. Gustul este dulce, iar aroma, intensă;

— Red Delicious prezintă un parfum intens cu o notă de miere, iasomie și caisă. Pulpa se caracterizează prin textura foarte fermă, crocantă și zemoasă. Aroma are o intensitate medie.

O altă particularitate este reprezentată de coloritul foarte intens al fructelor și de forma prelungă, foarte atrăgătoare; aceste caracteristici sunt intensificate de expunerea la soare a teritoriilor din Valtellina menționate la punctul 4.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Faima merelor „Mela di Valtellina” datează din perioada de după cel de-al doilea război mondial și a luat amploare progresiv, de-a lungul anilor, prin contribuția diferitelor cooperative de legume-fructe care, în colaborare cu instituții universitare specializate în cultura mărului, au consolidat „sectorul mărului” în Valtellina. Încă din 1968, la Ponte in Valtellina s-a desfășurat, sub patronajul Società Orticola Italiana, „Cel de-al doilea congres național al culturii fructelor în zonele montane”, urmată, în 1983, de „Congresul privind alegerea soiurilor și reînnoirea culturii fructelor în zonele montane”.

Cultivarea mărului respectă anumite practici tradiționale și consolidate de cultivare; în prezent, acestea se referă la cultivarea profesională a mărului care, pe parcursul anilor și o dată cu progresul înregistrat în domeniu, a devenit unul din pilonii economiei din vale. Există, într-adevăr, multe activități legate de cultivarea mărului: mecanizarea, ingineria în materie de irigații, furnizorii de mijloace tehnice, servicii de comercializare, sectorul ambalării, sistemul de transport etc. Prestigiul culturii mărului din Valtellina a atras, de asemenea, investiții importante: de exemplu, sistemul de irigații de la Consorzio Sponda Soliva, care gestionează irigarea a 2 000 ha, creat în anii ′70 și finanțat din împrumuturi de la FEOGA.

Popularitatea crescândă în rândul consumatorilor a fructelor obținute pe parcursul anilor se datorează teritoriului de producție. Într-adevăr, situarea sa pe direcția est-vest a văii, unică printre teritoriile alpine în care se cultivă fructe, asigură o expunere maximă a terenurilor la lumină, factor care conferă epicarpului fructelor caracteristicile menționate la punctul 3.2. O altfel de configurație orografică a teritoriului, care permite o expunere optimă la razele soarelui, însoțită de diferențe termice importante între zi și noapte, de soluri instabile, lipsite de stagnare hidrică și de precipitații atmosferice echilibrate, epicarpul fructelor fiind alternativ umed și uscat, permite maturarea optimă a merelor, menținând pulpa fermă și crocantă și forma mai alungită și cu ușoare striații.

Cele trei soiuri cu indicație geografică reprezintă concretizarea excelenței în producția de mere din Valtellina. Într-adevăr, interesele consumatorilor și ale cultivatorilor s-au concentrat progresiv asupra acestor trei soiuri, Golden Delicious, Red Delicious și Gala, deoarece acestea au profitat, mai mult decât alte soiuri, de particularitățile teritoriului, inclusiv de factorul uman.

Specificitatea teritoriului și capacitățile cultivatorilor, care au știut să mențină de-a lungul anilor tehnicile de cultivare care respectă și protejează văile și munții, precum și voința producătorilor care, până în anii ′80, au dorit să informeze consumatorii cu privire la calitatea merelor, evidențiind proveniența acestora din Valtellina prin indicații explicite pe ambalajele introduse pe piață, au contribuit la difuzarea largă a produsului în rândul consumatorilor italieni și străini. Acest lucru este confirmat de faptul că „Mela di Valtellina” se comercializează la punctele de vânzare din cadrul rețelei de distribuție modernă și în magazinele specializate, intrând în categoria de calitate superioară. Prețul mediu de producție per kilogram de produs a trecut de la 85 de lire pentru Golden și 80 de lire pentru Red în 1968, la 105 și, respectiv, 110 lire în 1974. În scurt timp, în 1979, prețurile s-au triplat, ajungând la 330 de lire/kg pentru Golden și la 420 de lire/kg pentru Red; în deceniul următor, în 1987, prețurile medii per kilogram erau de 680 și, respectiv, 830 de lire. Din 1996 până astăzi prețurile au urmat o tendință ascendentă, înregistrând în 2006 valori de 0,31 EUR/kg pentru Golden și de 0,37 EUR/kg pentru Red și Gala. În medie, prețurile celor trei soiuri menționate au fost cu cel puțin 10 % mai mari decât prețurile medii naționale pentru aceleași soiuri.

Trimitere la publicarea caietului de sarcini:

Administrația actuală a deschis procedura națională de opoziție, prin publicarea propunerii de recunoaștere a IGP „Mela di Valtellina” în Gazzetta Ufficiale della Repubblica Italiana nr. 271 din 21 noiembrie 2005.

Textul consolidat al caietului de sarcini poate fi consultat:

— pe următoarea pagină web: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg sau: